Dôvodová správa

A. Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 294/2005 Z. z. o meradlách predkladá na základe splnomocňovacieho ustanovenia § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len „zákon o zhode“) predseda Úradu pre normalizáciu, metrológiu a skúšobníctvo Slovenskej republiky v súlade s uznesením vlády Slovenskej republiky č. 174 z 10. marca 2010 k návrhu na určenie gestorských ústredných orgánov štátnej správy zodpovedných za prebratie a aplikáciu smerníc a rámcových rozhodnutí, ktorým bol Úrad pre normalizáciu, metrológiu a skúšobníctvo Slovenskej republiky určený za gestora transpozície smernice Komisie 2009/137/ES z 10. novembra 2009, ktorou sa menia a dopĺňajú osobitné prílohy k druhom meradiel MI-001 až MI-005 smernice Európskeho parlamentu a Rady 2004/22/ES o meradlách, pokiaľ ide o využívanie najväčších dovolených chýb (ďalej len „smernica 2009/137/ES“).
Cieľom návrhu nariadenia vlády je transponovať smernicu 2009/137/ES a vylepšiť transpozíciu smernice Európskeho parlamentu a Rady 2004/22/ES z 31. marca 2004 o meradlách v nariadení vlády Slovenskej republiky č. 294/2005 Z. z. o meradlách. Smernica 2009/137/ES vychádza zo skúseností v Európskej únii, že je potrebné vyžadovať ochranu proti neprimeraným systematickým chybám v rámci kontrolovaného rozsahu meradiel, aby nedochádzalo k využívaniu najväčšej dovolenej chyby a systematickému zvýhodňovaniu niektorej zo zúčastnených strán transakcie. Pôvodná smernica 2004/22/ES obsahovala obdobné ustanovenie, ktoré sa však týkalo neprimeraných systematických chýb iba mimo kontrolovaný rozsah. Návrhom sa tiež zosúlaďuje terminológia so zákonom o zhode. 
Smernica 2009/137/ES ukladá členským štátom povinnosť prijať a uverejniť zákony, právne predpisy a správne opatrenia potrebné na dosiahnutie súladu s uvedenou smernicou do 1. decembra 2010.   
Návrh nariadenia vlády nemá hospodársky a finančný dosah a nepredstavuje negatívny vplyv na verejné financie ani na ostatné sledované oblasti. V súlade s čl. 12 ods. 3 Legislatívnych pravidiel vlády SR nebolo vykonané predbežné pripomienkové konanie.
Návrh nariadenia vlády bol predmetom medzirezortného pripomienkového konania, ktorého vyhodnotenie je súčasťou predloženého materiálu.
Návrh nariadenia vlády je v súlade s Ústavou Slovenskej republiky, zákonom o zhode a ostatnými zákonmi, ostatnými všeobecne záväznými právnymi predpismi a medzinárodnými zmluvami a inými medzinárodnými dokumentmi, ktorými  je Slovenská republika viazaná, ako aj s právom Európskej únie.